Hvalross Ekspandér faktaboks Hvalross var en gang svært vanlig på Svalbard, men 350 års intens fangsting utryddet nesten bestanden. De ble fredet på øygruppa i 1952.

Etter 50 års fredning er bestanden fortsatt lav, og arten er å finne på den norske rødlista over truede dyrearter selv om bestanden har tatt seg litt opp de seinere årene. De har gradvis begynt å bruke gamle liggeplasser på land hvor det ikke har vært sett hvalross på mange årtider.

Har blitt sett så langt sør som i England.

Hunnene kan veie mer enn 850 kilo, mens hannene kan gå over 1200 kilo.

Bærer det latinske navnet Odobenus rosmarus. Kilde: Norsk Polarinstitutt/Jan Einarsen

På fredag fikk de ansatte ved oppdrettsselskapet Salmar sitt anlegg i Eidsfjord i Gamvik kommune en overraskende gjest ombord i en av selskapets båter.

En hvalross på flere hundre kilo hadde lagt seg godt til rette bak i båten, og så ut til og trives der, for den ble værende helt til søndag.

– Den gjorde egentlig ingenting, den lå der og slappet av, sier driftsleder Vegar Kristiansen.

– kikket på oss og la seg til å sove

– Båten ligger i en fortøyning rett utenfor lokaliteten vår. Men så har vi en båt til, og med den kjørte vi forbi hvalrossen og så på den.

– Den virket ikke skeptisk i det hele tatt, tvert imot reiste den seg opp og sjekket hva som foregikk, og så la den seg ned igjen for å sove.

Kristiansen og kollegaene tipper at hvalrossen var på en 500-600 kilo.

– Er det vanlig med hvalrosser i Eidsfjord?

– Nei, det er helt uvanlig vil jeg si, og jeg har aldri sett det før, sier Kristiansen.

Hvalrossen er en sjelden gjest i fastlandsnorge. Den holder vanligvis til på Svalbard og tilsvarende breddegrader. Det hender likevel at et enkelt dyr trekker sørover.

– Litt komisk

– Det var nesten litt komisk: Det er jo ikke vanlig at den er i fjorden, og slettes ikke vanlig et den ligger på en båt og flesker seg på denne måten, sier Kristiansen.

Søndag fikk hvalrossen nok av båtlivet, og forsvant fra båten.

– Men den er fortsatt i fjorden, jeg så den da jeg var ute tidligere i dag, sier Kristiansen.